Talous- ja sosiaalikomitean lausunto aiheesta "Ehdotus neuvoston direktiivi öljy- ja kuitukasvien siementen pitämisestä kaupan annetun direktiivin 69/208/ETY muuttamisesta"

(KOM(2002) 232 lopullinen - 2002/0105 CNS)

(2002/C 241/12)

Neuvosto päätti 21. kesäkuuta 2002 Euroopan yhteisön perustamissopimuksen 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 21. kesäkuuta 2002. Esittelijä oli Jean-Claude Sabin.

Talous- ja sosiaalikomitea hyväksyi 17. ja 18. heinäkuuta 2002 pitämässään 392. täysistunnossa (heinäkuun 17. päivän kokouksessa) seuraavan lausunnon äänin 126 puolesta ilman vastaääniä 1:n pidättyessä äänestämästä.

1. Johdanto

1.1. Neuvosto hyväksyi 30. kesäkuuta 1969 direktiivin 69/208/ETY öljy- ja kuitukasvien siementen pitämisestä kaupan ja totesi, että kyseisten kasvien tuotannolla on tärkeä asema Euroopan unionin maataloudessa. Näin ollen maanviljelijöiden tuli saada käyttöönsä varmennettuja siemeniä lajikkeiden tunnistettavuuden ja puhtauden takaamiseksi. Komissio päätti 27. kesäkuuta 1995 öljykasvien alalla tapahtuneen teknisen kehityksen takia kokeilla määräaikaisesti rypsin ja rapsin hybridilajikkeiden ja lajikeseosten pitämistä kaupan direktiivin 69/208 puitteissa. Tavoitteena oli asettaa vaatimukset, jotka tämäntyyppisten siementen tulisi täyttää. Koeajan päätyttyä komissio ehdottaa, että kyseisten hybridien ja lajikeseosten pitäminen kaupan vakiinnutetaan sisällyttämällä ne direktiivin 69/208 soveltamisalaan.

2. Ehdotuksen sisältö

2.1. Direktiivi 69/208 koskee öljy- ja kuitukasvien siemeniä, joita pidetään kaupan yhteisössä ja jotka on tarkoitettu maataloustuotantoon mutta ei koristekäyttöön.

2.2. Näiden kasvien siemeniä voidaan pitää kaupan ainoastaan, jos ne on todettu virallisesti "perussiemeniksi" tai "varmennetuiksi siemeniksi" direktiivin liitteen II säännösten mukaisesti. Direktiivissä on säädetty myös poikkeuksista. Direktiivin mukaan jokaisen jäsenvaltion on laadittava virallinen luettelo alueellaan hyväksytyistä öljykasvilajikkeista.

2.3. Direktiivissä 69/208 tarkennetaan myös varmennettujen siementen pakkauksia ja merkintöjä koskevat vaatimukset.

2.4. Komission 27. kesäkuuta 1995 hyväksymä määräaikainen koe(1) koskee rapsi- ja rypsihybridien ja lajikeseosten siementen pitämistä kaupan. Sen yhteydessä määritellään siementen tuotannon vaatimukset, jotka koskevat pääasiassa hedesteriliteettiedellytyksiä, vähimmäislajikeaitoutta sekä vähimmäisetäisyyttä viereisistä kasvustoista. Merkintöjä koskevat vaatimukset ovat samat kuin direktiivissä 69/208.

2.5. Komission ehdotuksen tavoitteena on vakiinnuttaa tätä määräaikaista koetta koskevat säännökset liittämällä ne direktiiviin 69/208. Koska määräaikaisen kokeen kesto voi olla lain mukaan korkeintaan seitsemän vuotta, komissio ehdottaa, että nämä uudet säännökset tulevat voimaan 30. kesäkuuta 2002.

3. Yleistä

3.1. Komitea panee tyytyväisenä merkille komission ehdotuksen, jonka tavoitteena on laajentaa direktiivin 69/208 soveltamisalaa siten, että se kattaa öljy- ja kuitukasvien hybridit ja lajikeseokset.

3.2. Komitea huomauttaa, että valintajalostuksella on ollut jo lähes kolmenkymmenen vuoden ajan tärkeä sija öljykasvien tuoton parantamisessa. Myös geneettinen jalostus on auttanut vastaamaan nopeasti rapsille asetettuihin uusiin vaatimuksiin, jotka koskevat erukahapon poistamista ja glukosinolaattitason laskemista.

3.3. F1-hybridien kehittäminen on uusi jalostusväylä. Sen avulla voidaan työstää entistä nopeammin sellaisia ominaisuuksia kuin potentiaalinen tuotto, öljypitoisuus ja taudinkestävyys (esim. Phoma) sekä reagoida typpilannoituksen voimakkaaseen vähennykseen.

3.4. Tämä jalostusmenetelmä perustuu geneettiseltä kannalta heteroosi-ilmiöön. Kyseisen käytännön soveltamiseksi onkin pidettävä huolta laajasta geneettisestä monimuotoisuudesta. Vuonna 2000 hybridien osuus oli 15-20 prosenttia rapsikylvösten pinta-alasta Ranskassa ja 15 prosenttia Saksassa(2). Lajikeseokset tarjoavat puolestaan jalostajille väliaikaisen ratkaisun ennen hybridilajikkeiden ehdottamista. Vuonna 2000 Ranskassa lajikeseosten osuus oli alle 10 prosenttia rapsikylvösten pinta-alasta(3).

3.5. Kuten komitea totesi jo aiemmin antamassaan lausunnossa "Kasviproteiinien viljelyä koskeva uusi yhteisön suunnitelma"(4), tuottavuutta lisäävien uusien lajikkeiden tutkimusta ja kehittämistä on tuettava. Näin ollen komitea kannattaa komission aloitetta, jonka tavoitteena on liittää direktiivin 69/208 soveltamisalaan öljy- ja kuitukasvien hybridien ja lajikeseosten kaupan pitäminen kesäkuun 30. päivään 2002 mennessä.

4. Erityistä

4.1. Hybridilajikkeiden tai lajikeseosten siementen tuotanto tapahtuu risteytyksillä, joita ohjaillaan koirassteriilin linjan ja toisen hedelinjan välisellä pölytyksellä. Lajikkeiden puhtauden varmistavat käytännöt ovat tässä yhteydessä erittäin tärkeitä, mutta on pidettävä mielessä, että ristipölytys ja ilmastolliset tekijät vaikuttavat siten, että lajikkeiden puhtautta ei voida taata sataprosenttisesti. Komission määräaikaista koetta koskevan päätöksen liitteessä käsitelläänkin varmennettujen siementen tuotantomenetelmiä siemenerien lajikkeen tunnistettavuuden ja lajikeaitouden varmistamisen kannalta.

4.2. Vaikka nämä kysymykset kuuluvat komiteamenettelyn piiriin (siemeniä ja lisäysaineistoa käsittelevä pysyvä komitea), Euroopan talous- ja sosiaalikomitea huomauttaa, että komissio ei kartoita lajikkeiden tunnistettavuuden ja lajikeaitouden kohdalla käytettyjä kriteerejä ja niiden merkitystä.

4.3. Komitea kehottaa komissiota esittämään lajikeaitouden määrittelyssä käytettyjä kriteerejä koskevat päätelmänsä ennen kesäkuun 30. päivää 2002, sillä niillä on yhä tärkeämpi merkitys, kun lajikkeiden geneettistä potentiaalia kehitetään.

5. Päätelmät

5.1. Komitea kannattaa komission ehdotusta, jonka tarkoituksena on vakiinnuttaa öljykasvien hybridilajikkeiden ja lajikeseosten kaupan pitämistä koskeva määräaikainen koe, sillä tällä toimenpiteellä voidaan osaltaan vaikuttaa Euroopan unionin proteiinikasvien tuotannon merkittävän vajauksen korjaamiseen.

5.2. Komission tulisi kuitenkin esittää arvio tästä määräaikaisesta kokeesta ja erityisesti kriteereistä, joita on käytetty lajikkeen tunnistettavuuden ja lajikeaitouden varmistamiseksi siemenerien tuotannossa. Komitea tähdentää, että koska siementuotannolta edellytetään tuloksia, käytäntöjä tulee mukauttaa suorituskykyisimpien tekniikoiden perusteella.

Bryssel, 17. heinäkuuta 2002.

Talous- ja sosiaalikomitean

puheenjohtaja

Göke Frerichs

(1) Päätös 95/232/EY (EYVL L 154, 5.7.1995), jota on muutettu päätöksellä 99/84/EY (EYVL L 27, 2.2.1999).

(2) Tiedot on saatu öljykasvien siementeollisuutta edustavalta Amsol-järjestöltä ja siemenalan ammattienväliseltä kansalliselta järjestöltä GNIS:iltä.

(3) Tiedot on saatu öljykasvien siementeollisuutta edustavalta Amsol-järjestöltä.

(4) Lausunto CES 26/2002 (EYVL C 80, 3.4.2002).